
la proiectul de decizie privind amalgamarea voluntară a unităților administrativ-teritoriale Borogani, Iargara, Tigheci, Băiuș și Beștemac
        Proiectul de decizie este elaborat în temeiul art. 14 alin. (2) lit. k¹) din Legea nr. 436/2006 privind administrația publică locală, în conformitate cu prevederile art. 8 și art. 11 din Legea nr. 225/2023 privind amalgamarea voluntară a unităților administrativ-teritoriale și cu pct. 25, 39, 40 și 43 din Metodologia de amalgamare voluntară a unităților administrativ-teritoriale, aprobată prin Hotărârea Guvernului nr. 925/2023.
        În urma analizării criteriilor prevăzute la art. 5 din Legea nr. 225/2023, s-a constatat că unitățile administrativ-teritoriale Borogani, Iargara, Tigheci, Băiuș și Beștemac întrunesc condițiile legale pentru amalgamarea voluntară, întrucât:
· formează un teritoriu continuu și compact, asigurând coerența geografică a viitoarei unități administrativ-teritoriale;
· populația cumulată este estimată la 7.734 locuitori, conform datelor oficiale ale Biroului Național de Statistică, depășind pragul minim prevăzut de lege.
        În conformitate cu art. 6 alin. (4) din Legea nr. 225/2023, centrul administrativ al viitoarei unități administrativ-teritoriale a fost stabilit în orașul Iargara, prin consensul membrilor Grupului de Lucru Comun constituit din reprezentanții UAT Iargara, Tigheci, Băiuș și Beștemac (fără Borogani), fapt consemnat în Procesul-verbal nr. 1 din 20.05.2026 și Procesul-verbal nr. 4 din 26.06.2026.
        În cadrul procesului de pregătire a amalgamării voluntare, Grupul de Lucru Comun a elaborat Viziunea privind dezvoltarea viitoarei unități administrativ-teritoriale amalgamate, document care însoțește prezentul proiect de decizie.
        Totodată, în conformitate cu prevederile Legii nr. 239/2008 privind transparența în procesul decizional și ale Metodologiei de amalgamare voluntară, în satul Borogani au fost organizate consultări publice ample cu cetățenii, pentru informarea și consultarea acestora asupra procesului de amalgamare.
        Până la data prezentării proiectului de decizie au fost desfășurate cinci runde de consultări publice (inițierea și consultarea proiectului de decizie de amalgamare voluntară au fost consultate concomitent), la care au participat 1.483 de locuitori, reprezentând aproximativ 67% din numărul persoanelor cu drept de vot din localitate. Acestea au inclus:
· Adunarea Generală din 17 mai 2026, la care au participat 203 locuitori. Participanții s-au pronunțat împotriva amalgamării și au propus înaintarea unui demers privind menținerea satului Borogani ca unitate administrativ-teritorială distinctă. Demersul nu a fost acceptat de autoritățile competente.
· Adunarea Generală din 14 iunie 2026, la care au participat 122 locuitori, în cadrul căreia s-a votat inițierea procesului de amalgamare voluntară.
· Adunarea Generală din 5 iulie 2026, cu participarea a 156 de locuitori, în cadrul căreia majoritatea participanților s-au pronunțat împotriva proiectului de decizie privind amalgamarea voluntară.
· Chestionarea cetățenilor satului Borogani.
În cadrul chestionării au participat 1.002 locuitori, fiind identificate principalele probleme ale comunității:
· lipsa unui sistem centralizat de canalizare – 158 respondenți;
· starea nesatisfăcătoare a drumurilor și lipsa trotuarelor – 799 respondenți;
· lipsa unui teren de sport cu covor artificial – 9 respondenți;
· necesitatea curățării izvoarelor și a celor două iazuri din sat – 36 respondenți.
          La întrebarea privind modalitatea de realizare a reorganizării administrativ-teritoriale, răspunsurile au fost următoarele:
· amalgamare voluntară – 78 persoane;
· amalgamare prin lege (normativă) – 273 persoane;
· nu doresc amalgamarea satului – 649 persoane;
· abțineri – 2 persoane.
          Rezultatele consultărilor și ale chestionării relevă faptul că, la momentul desfășurării acestora, doar aproximativ 5,5% dintre participanții consultați și-au exprimat susținerea pentru amalgamarea voluntară, majoritatea manifestând rezerve sau opoziție față de această opțiune.
          În conformitate cu prevederile Legii nr. 225/2023, opinia exprimată în cadrul consultărilor publice constituie un element important al procesului decizional și a fost prezentată Consiliului sătesc Borogani pentru informare și examinare, urmând ca autoritatea deliberativă să adopte decizia în exercitarea competențelor conferite de lege.
Proiectul de decizie prevede:
· aprobarea amalgamării voluntare a UAT Borogani cu UAT Iargara, Tigheci, Băiuș și Beștemac;
· stabilirea centrului administrativ al noii unități administrativ-teritoriale în orașul Iargara;
· aprobarea Viziunii privind dezvoltarea viitoarei unități administrativ-teritoriale amalgamate;
· transmiterea deciziei și a documentelor aferente către Primăria orașului Iargara, sarcină atribuită primarei satului Borogani.
Proiectul de decizie nu contravine legislației în vigoare și nu implică modificarea altor acte normative.
Acesta urmează a fi examinat de comisiile consultative de specialitate pentru avizare și înaintat Consiliului sătesc Borogani spre examinare și adoptare în ședință.

